དེ་ཡང་ཨ་རིའི་སྙན་གྲགས་ཆེ་བའི༼ནིའུ་ཡོག་དུས་བབ༽ཀྱིས་སྤེལ་བའི་གནས་ཚུལ་ལ་གཞིགས་ན།རྒྱ་ནག་གཞུང་དམག་གཉིས་ཀས་ཚད་བཀག་མེད་པར་གཞི་རྒྱ་ཆེན་པོས་ཨ་རིའི་གཞུང་དང་།དམག་ཁུལ།བདེ་སྲུང་ལས་རིགས།ཁེ་གཉེར་ཚོང་ལས།མི་སྒེར་སོགས་ཀྱི་དྲྭ་རྒྱར་གང་བྱུང་འཇབ་རྒོལ་བྱེས་ཏེ་གསང་བ་ཡིན་མིན་གཉིས་ཀ་བསྟུད་མར་རྐུ་འཁྱེར་བྱས་པར་བརྟེན།ཨོ་བྷ་མ་གཞུང་གིས་དགོས་ངེས་ཅན་གྱིས་འཁོན་ལན་སློག་རྒྱུ་རེད།ཡིན་ན་ཡང་།འཁོན་ལན་སློག་ཤུགས་ཆེ་ཆུང་དང་གཞི་རྒྱར་བཏང་འཛིན་བྱེད་ཕྱོགས་ཐད་གཅིག་གྱུར་གྱི་ཚད་གཞི་ཞིག་ད་དུང་གཏན་འབེབ་བྱས་མེད་པ་དང་།ཨ་རི་གཞུང་གིས་རྒྱ་ནག་གཞུང་དམག་གཉིས་ཀས་མུ་མཐུད་ནས་དྲྭ་རྒྱར་འཇབ་རྒོལ་བྱེད་རྒྱུའི་ལས་གཞི་མཚམས་གཅོད་རྒྱུའི་དམིགས་ཡུལ་དེ་འགྲུབ་ཐུབ་པ་ཞིག་དང་།ཡང་དེ་དང་ཆབས་ཅིག་དྲྭ་རྒྱའི་འགལ་ཟླ་ཇེ་ཆེར་མི་འགྲོ་བ་ཞིག་སྟེ་རྟ་ལ་འཇམ་པ་དང་སྒ་ལ་བཟོ་བའི་གཅིག་བསྒྲུབས་གཉིས་ཕན་གྱི་ཐབས་ལམ་ཞིག་འཚོལ་གྲུབ་བྱེད་ཀྱིན་པ་འདྲ།